遇靈陽子談道贈以詩
作者：文天祥
朝代：宋

paragraphs: 昔我愛泉石，長揖離公卿。
結屋青山下，咫尺蓬與瀛。
至人不可見，世塵忽相纓。
業風吹浩劫，蝸角爭浮名。
偶逢大呂翁，如有宿世盟。
相從語寥廓，俯仰萬念輕。
天地不知老，日月交其精。
人一陰陽性，本來自長生。
指點虛無間，引我歸員明。
一針透頂門，道骨由天成。
我如一逆旅，久欲躡屩行。
聞師此妙訣，蘧廬復何情。